爲雲侶天游賦
作者：衛宗武
朝代：宋

paragraphs: 汗漫可以期，列缺可以至。
豈不高且遠，未足語超詣。
至人悟重玄，妙境此融會。
無聲亦無臭，萬象於我備。
不必八柱承，不必二極繫。
曾城九重居，儼若具乎內。
於焉以泮渙，其樂浩無際。
氣凝而神化，舉步六合外。
乘輪閬風行，稅駕丹丘憩。
逍遥兮周流，斯特跡之寄。
混然吾太虛，遊是息於是。